དེ་ལྟར་ཡང་ལུང་དོན་དེ་དག་ལ་བསམ་གཞིག་བྱེད་རྒྱུ་ཅུང་ཟད་མཆིས་པ་ནི།བོད་ཅེས་པ་དོན་ཅི་ཡང་བཤད་དུ་མེད་པའི་འདོད་རྒྱལ་ཙམ་གྱི་མིང་ཞིག་ཡིན་པ་ཤུགས་ནས་ཤེས་རྟོགས་འབྱུང་བ་དེ་ཡིས།དེང་རབས་ཀྱི་ལོ་རྒྱུས་སྨྲ་བ་བོ་མང་པོའི་འདོད་ལུགས་ལ།སྔོན་གཉའ་ཁྲི་བཙན་པོ་ཐོག་མར་རྗེ་རུ་བྱོན་དུས་བོད་ཀ་གཡག་དྲུག་ཅེས་པའི་རྒྱལ་ཕྲན་ནམ་ཚོ་བ་ཆེན་པོ་ཞིག་ཡོད་པའི་རྒྱལ་པོ་བྱས་ནས་དབང་བསྒྱུར་བར་བརྟེན།རིམ་གྱིས་དེའི་གདུང་རྒྱུད་ཀྱིས་བཟུང་བའི་སྤུར་རྒྱལ་བཙན་པོའི་སྲིད་དབང་ཡུལ་གྲུ་གཞན་དུ་རྒྱ་བསྐྱེད་པར་གྱུར་པས།ཡུལ་ཉི་ཚེ་བ་བོད་ཀ་གཡག་དྲུག་གི་བོད་ཅེས་པའི་མིང་དེའང་ཁྱབ་ཇེ་ཆེར་སོང་ནས་མཐར་སྤུར་རྒྱལ་བོད་ཀྱི་ཆབ་འོག་ཏུ་འདུས་པའི་བོད་མི་རིགས་སྤྱིའི་མིང་དུ་འཇགས་པར་མངོན་ནོ།།ཞེས་བོད་ཀྱི་ལོ་རྒྱུས་གླེང་བའི་གཏམ།ནང་འཁོད་དོན་ལྟར་དུ་བོད་དེ་རྗེས་གྲུབ་ཀྱི་མིང་ཞིག་ཏུ་བཞེད་འདུག་པར་ནི་ད་དུང་བརྟག་གཞི་འདུག་སྙམ།